S.Novruzov. Təşəkkür edirəm, hörmətli Ziyafət müəllim. Mən də bu qanun layihəsinə səs verəcəyəm, həmkarlarım da müəyyən məsələlərə toxundular. Ziyafət müəllim, Sizdən xahiş edirəm, nəzərə alasınız ki, 5 il mən parlamentin İntizam komissiyasının sədri olmuşam. Ola bilər, bir-iki dəqiqə əlavə vaxtdan istifadə eləyim, yəni bunu nəzərə alın. Burada çıxış eləyən həmkarlarımın hər biri nəzəri cəhətdən bunu əsaslandırmağa çalışdı. Mən isə bunu təcrübi cəhətdən əsaslandırmağa çalışacağam. 5 il müddətində İntizam komissiyasında biz cəmi iki parlamentdaxili məsələyə baxmışıq. Amma parlamentdənkənar İntizam komissiyasına daxil olan məktubların sayı, deyim ki, 3 mini keçmişdi. Yəni etik qaydalara zidd hərəkətlərlə bağlı vətəndaşların müraciətləri. Burada söhbət nədən gedir? Söhbət şəffaflıqdan gedir. Hər bir deputat parlamentin adına xələl gətirməməli və parlamentə nümunə olmalıdır. Hər bir vətəndaş deputata nümunə kimi baxmalı və ondan istiqamət götürməlidir. Əgər biz öz davranışımıza nəzarət eləyə bilmiriksə və bundan qorxuruqsa ki sabah başımıza bir hadisə gələr, onda niyə istəyirik bu belə olmasın, elə olsun. Ən yaxşısı, insan özünü düz aparsın, heç bir etikadankənar əmələ yol verməsin. Bu zaman onun haqqında hansı qərar qəbul olunacaq ki? O cümlədən, Cinayət Məcəlləsi niyə mövcuddur? O, insanların hüquqlarını məhdudlaşdırır. Cinayət Məcəlləsi ona görə mövcuddur ki, sən bu cinayəti törətməyəsən. Törətdinsə, artıq məcəllə işə düşür. Əgər deputat hər hansı bir etik davranış normasını pozmursa, ona bu maddə niyə tətbiq olunmalıdır?